Document ID: 31993R1235

ΚΑΝΟΝΙΣΜΟΣ (ΕΟΚ) αριθ. 1235/93 ΤΗΣ ΕΠΙΤΡΟΠΗΣ της 19ης Μαΐου 1993 όσον αφορά τη δωρεάν προμήθεια βοείου κρέατος από τα αποθέματα παρέμβασης δυνάμει του κανονισμού (ΕΟΚ) αριθ. 3106/92 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3106/92 του Συμβουλίου της 26ης Οκτωβρίου 1992 σχετικά με την ανάληψη επείγουσας δράσης για την προμήθεια γεωργικών προϊόντων που προορίζονται για τον πληθυσμό της Αλβανίας (1), και ιδίως το άρθρο 5,
Εκτιμώντας ότι ο κανονισμός (ΕΟΚ) αριθ. 309/93 της Επιτροπής (2) προβλέπει τις λεπτομέρειες των γενικών κανόνων εφαρμογής του κανονισμού (ΕΟΚ) αριθ. 3106/92- ότι, επιπλέον, θα πρέπει να καθοριστούν οι λεπτομέρειες των ειδικών κανόνων εφαρμογής όσον αφορά τη δωρεάν προμήθεια βοείου κρέατος από τα αποθέματα παρέμβασης- ότι, λαμβάνοντας υπόψη, αφενός μεν, τα μέσα του προϋπολογισμού, αφετέρου δε, την ορθή διαχείριση των αποθεμάτων παρέμβασης, θα πρέπει να διοργανωθεί διαγωνισμός για την προμήθεια 5 000 τόνων τεταρτημορίων βοείου κρέατος τα οποία βρίσκονται στην κατοχή του γαλλικού οργανισμού παρέμβασης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Προκηρύσσεται, δυνάμει του κανονισμού (ΕΟΚ) αριθ. 309/93, διαγωνισμός για τον προσδιορισμό των εξόδων προμήθειας 5 000 τόνων βοείου κρέατος, όπως αναφέρεται στο παράρτημα Ι.
2. Τα έξοδα αφορούν την ανάληψη της εν λόγω ποσότητας από τις ψυκτικές αποθήκες του γαλλικού οργανισμού παρέμβασης και τη μεταφορά με τα κατάλληλα μέσα μεταφοράς, έως τα σημεία ανάληψής της από τις αλβανικές αρχές, τα οποία αναφέρονται στο παράρτημα ΙΙ.
Άρθρο 2
Σχετικά με την εν λόγω προμήθεια, τα προϊόντα πρέπει να έχουν εγκαταλείψει το τελωνειακό έδαφος της Κοινότητας το αργότερο έως τις 31 Αυγούστου 1993.
Άρθρο 3
1. Η προθεσμία για την υποβολή των προσφορών στον γαλλικό οργανισμό παρέμβασης, ο οποίος αναφέρεται στο παράρτημα ΙΙΙ, εκπνέει στις 27 Μαΐου 1993, ώρα 12.00.
2. Η προσφορά αφορά το σύνολο των 5 000 τόνων που αναφέρονται στο άρθρο 1.
3. Η εγγύηση που αναφέρεται στο άρθρο 6 παράγραφος 1 στοιχείο η) του κανονισμού (ΕΟΚ) αριθ. 309/93 ορίζεται σε 100 Ecu ανά τόνο.
4. Κατά παρέκκλιση από το άρθρο 9 δεύτερο εδάφιο του κανονισμού (ΕΟΚ) αριθ. 309/93, η εγγύηση η οποία αναφέρεται εκεί ορίζεται σε 3 200 Ecu ανά τόνο οπισθίων τεταρτημορίων και σε 2 100 Ecu ανά τόνο εμπροσθίων τεταρτημορίων.
Άρθρο 4
Τα πιστοποιητικά καταλληλότητας που αναφέρονται στο άρθρο 12 παράγραφοι 1 και 2 του κανονισμού (ΕΟΚ) αριθ. 309/93 περιλαμβάνουν κατανομή των ποσοτήτων των οπισθίων τεταρτημορίων και των ποσοτήτων των εμπροσθίων τεταρτημορίων.
Άρθρο 5
Ο γαλλικός οργανισμός παρέμβασης κοινοποιεί σε τακτά χρονικά διαστήματα στην Επιτροπή κάθε διαθέσιμο στοιχείο σχετικά με τη διεξαγωγή της διαδικασίας της προμήθειας.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαΐου 1993.

Labels: 3
18
17
5